《送吴立夫》
宋代·方凤

有人储书塞中肠，不能奋发为辞章。
亦有英姿限时命，坎坷名不登文场。
吴子妙年即秀颖，只字过眼终无忘。
文如翻水溢万斛，书夜不舍流汤汤。
于今东南聚隽彦，奭然一发能穿杨。
二十脱颖客毛遂，名登十九能低昂。
亦如列宿二十八，有救天毕施之行。
况子平生志远游，块坐已能穷八荒。
从兹北上有历览，径到洪河经吕梁。
青徐平野望不极，半万里程趋冀方。
君不见龙门探奇气益壮，文豪千载同翱翔。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。